NER บวกเกือบ 2% โบรกชูเป้า 7.85 บ. มองกำไรปีนี้ 1.8 พันลบ.
NER วิ่ง 2% ลุ้นยอดขายปีนี้เข้าเป้า 500,600 ตัน หนุนรายได้โต 30,000 ล้านบาท รับความต้องการเพิ่มหลังเปิดประเทศ โบรกชูราคาเป้าหมาย 7.85 บาท
NER วิ่ง 2% ลุ้นยอดขายปีนี้เข้าเป้า 500,600 ตัน หนุนรายได้โต 30,000 ล้านบาท รับความต้องการเพิ่มหลังเปิดประเทศ โบรกชูราคาเป้าหมาย 7.85 บาท
28 มี.ค. 2566

ผู้สื่อข่าวรายงานว่า วันนี้ (28 มี.ค.66) ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 15:16 น. อยู่ที่ระดับ 6.05 บาท บวก 0.10 บาท หรือ 1.68% สูงสุดที่ระดับ 6.10 บาท ต่ำสุดที่ระดับ 6 บาท ด้วยมูลค่าการซื้อขาย 24.07 ล้านบาท

ด้าน บล.เอเอสแอล จำกัด ระบุว่า ขณะนี้แนะนำ “ซื้อ” หุ้น NER ให้ราคาเป้าหมาย 7.85 บาทต่อหุ้น โดยประเมินว่าแนวโน้มปี 2566 ประมาณการรายได้รวมจะเติบโต 7.3% จากปริมาณการขายเฉลี่ยราว 500,000 ตันตามเป้าหมายที่วางไว้ และมีรายได้จากการขาย 27,019 ล้านบาท และมีกำไรสุทธิ 1,812 ล้านบาท มองราคาขายเฉลี่ยทั้งปีเท่ากับ 54 บาท สูงขึ้นจากราคาขายเฉลี่ยในไตรมาส 4/2565 อยู่ที่ 51 บาท เป็นไปตามแนวโน้มความต้องการยางที่เพิ่มสูงขึ้นหลังจากจีนเปิดประเทศ แต่ยังคงต่ำกว่าราคาขายเฉลี่ยทั้งปี 2565 ที่ระดับ 56 บาท
นอกจากนี้ประเมินอัตรากำไรขั้นต้นเฉลี่ยเท่ากับ 11.45% ปรับตัวลงต่ำกว่าปี 2565 อยู่ที่ 12.14% โดยมีแรงกดดันในไตรมาส 1/2566 คาดอัตรากำไรขั้นต้นเท่ากับ 10.50% ด้านค่าใช้จ่ายในการขายและบริหารต่อยอดขายลดลงได้เล็กน้อยจากค่าระวางเรือ (Freight) ที่ลดลง อย่างไรก็ตามในช่วงไตรมาส 2/2566 จะเห็นการฟื้นตัวได้ดี หลังจากที่จีนมีการเปิดประเทศ และราคายางฟื้นตัว
รวมถึงต้นทุนราคายางเฉลี่ยปรับตัวดีขึ้น บวกกับมีแผนขยายโรงงานที่ 3 เพื่อเพิ่มกำลังการผลิตรองรับคำสั่งซื้อเพิ่ม ซึ่งจะทำให้สิ้นปี 2567 จะมีกำลังการผลิตรวม 688,400 ตันต่อปี จากปัจจุบัน 515,600 ตันต่อปี ซึ่งมีอัตราการใช้กำลังการผลิต 86.52%